1 धबै स्वर्गर बेल्ले थेबै औदिबै चिनु घ्रि ङइ म्रोंइ। चर स्वर्गदूत ङि मुँल, चमैंने आखिरि थेबै दुःख ङि मुँल। च दुःख तल् खाँबै लिउँइ मत्त्रे परमेश्वरए ह्रिस म्हम्।
2 च लिउँइ मिने सिसा कोंब् धों तबै मा ङ्युँइ ङइ म्रोंइ। झाइले च खेदोए फिर, चए कुए फिर, चए मिंए नम्बरए फिर ट्होब्मैं ङइ म्रोंइ। चमैं परमेश्वरजी पिंबै बीणा छेसि सिसा धों तबै मा ङ्युँइए रेर रारिल। 3 चमैंइ परमेश्वरए के लबै स्योंम्बै मोशा नेरो क्यु च्हजए भजन प्रिंरिलः
"ओ ताँन् भन्दा भोंबै याहवेह परमेश्वर,
क्हिए केमैं बेल्ले थेब नेरो औदिबै मुँ!
ओ ताँन् ह्रेंमैंए म्रुँ,
4 ओ प्रभु, क्हि म्रोंसि ताँन् म्हिमैं ङ्हिंल् त्हुम्,
धै ताँन् म्हिमैंइ क्हिए मान लल् त्हुम्,
तलेबिस्याँ क्हि मत्त्रे पबित्र परमेश्वर ग।
ताँन् ह्रेंमैं क्हि ङाँर खसि क्हिलाइ फ्योब्मुँ,
